У нядзелю раніцай збіраюцца ў адну хату старыя і маладыя, упрыгожваюць елку стужкамі і папяровымі кветкамі, пяюць. Потым выпраўляюцца на гару за вёскай. Елку нясе паперадзе ўсіх маленькі хлопчык, за ім ідзе старэйшы хлапец з пудзілам. Бабулі едуць на вазах, пяюць. Маладзейшыя жанчыны раздаюць усім, каго сустрэнуць на шляху, печаных чырачак, запрашаюць далучыцца да святкавання. Чырачка – сапраўднае свята, для ўсёй вёскі. Калі не ідуць на гару, то выходзяць на вуліцу, каб паглядзець, як едуць вазы. Бабулі, што ў буднія дні па стане здароўя ўжо не выходзяць з падворка, просяць, каб іх забралі на святкаванне.